b'\n_START_ARTICLE_\nJaapan\n_START_SECTION_\nNimi\n_START_PARAGRAPH_\nJaapani keeles on Jaapani kohta k\xc3\xa4ibel kaks nime: Nippon ja Nihon, mida loetakse erinevalt, kuid t\xc3\xa4histatakse samade hiina m\xc3\xa4rkide ehk kanji\'dega:\xe6\x97\xa5\xe6\x9c\xac. Nime Nippon kasutatakse ametlikus kontekstis, n\xc3\xa4iteks Jaapani rahat\xc3\xa4hel jeenil ja postmarkidel. Nihon on igap\xc3\xa4evasem nimi, mida kasutatakse t\xc3\xa4nap\xc3\xa4evases k\xc3\xb5nes. Nii Nippon kui ka Nihon t\xc3\xa4hendavad "p\xc3\xa4ikese allikat", m\xc3\xb5nikord t\xc3\xb5lgitakse neid ka "t\xc3\xb5usva p\xc3\xa4ikese maaks". Nimi viitab Jaapani asendile Hiinast ida pool \xe2\x80\x93 hiinlastele t\xc3\xa4hendas Jaapan ajalooliselt maad, kust t\xc3\xb5usis p\xc3\xa4ike. Enne nime Nihon kasutuselev\xc3\xb5ttu tunti Jaapanit Hiinas Wa maa ehk K\xc3\xa4\xc3\xa4bustemaa nimega, mis tuli jaapanlaste suhteliselt v\xc3\xa4ikesest kasvust (v\xc3\xb5rreldes hiinlastega)._NEWLINE_Euroopasse j\xc3\xb5udis Jaapanit t\xc3\xa4histav s\xc3\xb5na k\xc3\xb5igepealt hiina keelest Marco Polo vahendusel. Marco Polo, kes 13. sajandil Kaug-Idas reisis, oli kuulnud hiinlastelt Cipangu-nimelisest maast (Cipangu oli veel \xc3\xbcks hiinakeelne nimetus t\xc3\xb5usva p\xc3\xa4ikese maa kohta) ja nii j\xc3\xb5udis Jaapan Euroopa maakaartidele Zipanguna. Hiina keelest laenates j\xc3\xb5udis Cipangu ka malai keelde Jepang\'i kujul. Malaikeelne Jepang r\xc3\xa4ndas 16. sajandil Portugali kaupmeeste vahendusel ka Euroopa keeltesse._NEWLINE_Eesti keeles on kasutusel olnud sellised t\xc3\xa4nap\xc3\xa4evase nimega sarnased variandid nagu Japana-maa, Japania-maa, Japan, aga ka Carl Robert Jakobsoni pakutud Dshapan.\n_START_SECTION_\nAsend ja suurus\n_START_PARAGRAPH_\nJaapan moodustub \xc3\xbcle 3000\xc2\xa0km pikkusest saarteketist, mis kulgeb piki Vaikse ookeani Aasia rannikut. L\xc3\xa4himast naaberriigist Venemaast eraldab Jaapanit Ohhoota meri; P\xc3\xb5hja- ja L\xc3\xb5una-Koreast Jaapani meri; Hiinast ja Taiwanist Ida-Hiina meri.\n_START_SECTION_\nSaared\n_START_PARAGRAPH_\nJaapani saarestikku kuulub neli suuremat saart ning arvukalt v\xc3\xa4iksemaid saari. Jaapani saarestiku peasaared p\xc3\xb5hjast l\xc3\xb5unasse on Hokkaid\xc5\x8d (77 982\xc2\xa0km\xc2\xb2), Honsh\xc5\xab (227 963\xc2\xa0km\xc2\xb2), Shikoku (18 800\xc2\xa0km\xc2\xb2) ja Ky\xc5\xabsh\xc5\xab (35 640\xc2\xa0km\xc2\xb2). Kokku moodustavad need neli saart 97% kogu Jaapani maismaa pindalast. Jaapanile kuuluvad ka Ry\xc5\xabky\xc5\xab saared (tuntud ka Nansei saartena), nende seas Okinawa saar, mis paiknevad Ky\xc5\xabsh\xc5\xab saarest l\xc3\xb5una pool, ulatudes Taiwani saareni. Kokku arvatakse Jaapani saarestiku suuruseks 6852 saart (lugedes saareks maismaad, mille l\xc3\xa4bim\xc3\xb5\xc3\xb5t on rohkem kui 100\xc2\xa0m). Vaidluse all on nelja l\xc3\xb5unapoolsema Kuriili saare staatus (Venemaal tuntud kui L\xc3\xb5una-Kuriilid, Jaapanis kui P\xc3\xb5hjaterritoorium): p\xc3\xa4rast teist maailmas\xc3\xb5da l\xc3\xa4ksid Kuriili saared NSV Liidule, kuid t\xc3\xa4nase p\xc3\xa4evani pole Venemaa ja Jaapan j\xc3\xb5udnud \xc3\xbcksmeelele, millised saared t\xc3\xa4psemalt Kuriilide alla kuuluvad .\n_START_SECTION_\nPindala\n_START_PARAGRAPH_\nJaapani kogupindala (ilma vaidlusaluste Kuriili saarteta) on 377 915 on km\xc2\xb2 ja maismaapindala 364 485\xc2\xa0km\xc2\xb2, mis t\xc3\xa4hendab, et ta on pisut suurem kui Saksamaa, kuid v\xc3\xa4iksem kui Rootsi. Maailmas on Jaapan oma kogupindala poolest 61. kohal.\n_START_SECTION_\n\xc3\x84\xc3\xa4rmuspunktid\n_START_PARAGRAPH_\nJaapan asetseb 20. ja 46. p\xc3\xb5hjalaiuse ning 122. ja 154. idapikkuse vahel._NEWLINE_P\xc3\xb5hjapoolseim punkt on Hokkaid\xc5\x8d prefektuuri kuuluval Bentenjima saarel (45\xc2\xb031\'35\xe2\x80\xb3N)._NEWLINE_Kui aga lugeda Jaapani territooriumiks ka vaidlusalune P\xc3\xb5hjaterritoorium ehk L\xc3\xb5una-Kuriilid, oleks Jaapani p\xc3\xb5hjapoolseimaks punktiks Iturupi saare p\xc3\xb5hjatipus asuv Kamuiwakka neem (45\xc2\xb033\'N)._NEWLINE_L\xc3\xb5unapoolseim punkt on Filipiini meres Okinotorishima atollil (20\xc2\xb025\'N)._NEWLINE_L\xc3\xa4\xc3\xa4nepoolseim punkt on Ry\xc5\xabky\xc5\xab saarte hulka kuuluva Yonaguni saare l\xc3\xa4\xc3\xa4netipus, Irizaki neemel (122\xc2\xb059\xe2\x80\xb2E)._NEWLINE_Idapoolseim punkt on Vaikses ookeanis asetseval Minamitorishima saarel (153\xc2\xb058\xe2\x80\xb2E).\n_START_SECTION_\nPinnamood\n_START_PARAGRAPH_\nJaapan on v\xc3\xa4ga m\xc3\xa4gine maa: m\xc3\xa4gedega on kaetud umbes 70% territooriumist. Enamik k\xc3\xb5rgeid m\xc3\xa4gesid on suurimal, Honsh\xc5\xab saarel. Piki Honsh\xc5\xab saare keskosa kulgeb m\xc3\xa4eahelik, mida kutsutakse Jaapani Alpideks. Seal on arvukalt \xc3\xbcle 3000\xc2\xa0m k\xc3\xb5rguseid m\xc3\xa4gesid. Jaapani kuulsaim ja k\xc3\xb5rgeim m\xc3\xa4gi on T\xc5\x8dky\xc5\x8dst umbes 80\xc2\xa0km kaugusel asuv 3776\xc2\xa0m k\xc3\xb5rgune Fuji m\xc3\xa4gi, mis on tegelikult vulkaan (purskas viimati aastal 1707). Ka paljud teised Jaapani m\xc3\xa4ed on vulkaanilised ja m\xc3\xa4gipiirkondades on rohkelt kuumaveeallikaid. Umbes 108 vulkaani on praegugi aktiivsed . Vulkaanide ja kuumaveeallikate rohkus Jaapanis tuleneb sellest, et saarestik asetseb Vaikse ookeani tuler\xc3\xb5nga piirkonnas kolme laama \xe2\x80\x93 Filipiini laama, Euraasia laama ja Vaikse ookeani laama \xe2\x80\x93 kokkupuutekohas.\n_START_SECTION_\nMaav\xc3\xa4rinad\n_START_PARAGRAPH_\nOma asendi t\xc3\xb5ttu tektooniliselt aktiivses piirkonnas on Jaapanis lisaks vulkaanidele ja kuumaveeallikatele tavalised ka maav\xc3\xa4rinad. Igal aastal registreeritakse 7000\xe2\x80\x938000 maav\xc3\xa4rinat, kuigi enamik neist on nii n\xc3\xb5rgad, et inimesed neid ei tunne. Maav\xc3\xa4rinaid, mis ei p\xc3\xb5hjusta k\xc3\xbcll purustusi, kuid on tuntavad, registreeritakse aastas umbes tuhat . Aeg-ajalt esineb aga ka tugevaid ja ohtlikke maav\xc3\xa4rinaid. 1923. aastal h\xc3\xa4vines Suur Kant\xc5\x8d maav\xc3\xa4rinas magnituudiga 7,9 peaaegu t\xc3\xa4ielikult pealinn T\xc5\x8dky\xc5\x8d ja hukkus kuni 142 000 inimest. 1995. aastal K\xc5\x8dbe linna tabanud maav\xc3\xa4rinas magnituudiga 7,2 hukkus \xc3\xbcle 6000 inimese. 2011. aasta T\xc5\x8dhoku maav\xc3\xa4rin magnituudiga 9 ja sellele j\xc3\xa4rgnenud tsunami tappis v\xc3\xa4hemalt 15 000 inimest ning p\xc3\xb5hjustas raske avarii Fukushima tuumaelektrijaamas.\n_START_SECTION_\nVeestik\n_START_PARAGRAPH_\nSuurem osa Jaapani j\xc3\xb5gedest on l\xc3\xbchikesed (alla 300\xc2\xa0km) kiirevoolulised m\xc3\xa4estikuj\xc3\xb5ed. Enamasti ei ole nad laevatatavad, see-eest kujutavad nad endast v\xc3\xa4\xc3\xa4rtuslikku h\xc3\xbcdroenergia allikat. Jaapani pikim j\xc3\xb5gi on 367\xc2\xa0km pikkune Shinano j\xc3\xb5gi, mis l\xc3\xa4bib Nagano ja Niigata prefektuure ning suubub Jaapani merre. Suurim mageveej\xc3\xa4rv on Ky\xc5\x8dtost kirdes paiknev Biwa j\xc3\xa4rv.\n_START_SECTION_\nKliima\n_START_PARAGRAPH_\nJaapani saarestikus eristatakse koguni kuut kliimat\xc3\xbc\xc3\xbcpi. Valdavaks on parasv\xc3\xb6\xc3\xb6tmeline kliima, kuid see varieerub tugevasti p\xc3\xb5hjast l\xc3\xb5una poole liikudes. Peasaartest p\xc3\xb5hjapoolseimal, Hokkaid\xc5\x8d saarel on talved lumerohked, temperatuur j\xc3\xa4\xc3\xa4b vahemikku \xe2\x88\x925 kuni \xe2\x88\x9210\xc2\xa0\xc2\xb0C (Hokkaid\xc5\x8d k\xc3\xbclmarekord on aga koguni \xe2\x88\x9241\xc2\xa0\xc2\xb0C). Suved on Hokkaid\xc5\x8dl pehmed, \xc3\xb5hutemperatuur k\xc3\xb5igub 20\xc2\xa0\xc2\xb0C \xc3\xbcmber. Jaapani l\xc3\xb5unaosa saartel, n\xc3\xa4iteks Okinawal on suved kuumad, enamasti \xc3\xbcle 30\xc2\xa0\xc2\xb0C, ja ka talvel ei lange temperatuur tavaliselt alla 15\xc2\xa0\xc2\xb0C. T\xc5\x8dky\xc5\x8ds on suved niisked ja palavad (temperatuur t\xc3\xb5useb 30 kraadini), talved selged ja mitte v\xc3\xa4ga k\xc3\xbclmad (\xc3\xbcldiselt ei lange talvine \xc3\xb5hutemperatuur alla 5\xc2\xa0\xc2\xb0C)._NEWLINE_Jaapan on sademeterohke maa. Eriti palju sajab suvise vihmaperioodi ajal. Okinawal, saarestiku l\xc3\xb5unaosas, algab vihmaperiood juba mai alguses, j\xc3\xb5udes Hokkaid\xc5\x8dle umbes juuli l\xc3\xb5puks. Suuremal osal Honsh\xc5\xab saarest algab vihmaperiood enne juuni keskpaika ning kestab umbes kuus n\xc3\xa4dalat._NEWLINE_Lisaks asub Jaapan Vaiksel ookeanil s\xc3\xbcndivate troopiliste tormide \xe2\x80\x93 taifuunide \xe2\x80\x93 teel. Hilissuvel ja varas\xc3\xbcgisel Jaapanit tabavad taifuunid p\xc3\xb5hjustavad \xc3\xbcleujutusi ja maalihkeid ning h\xc3\xa4vitavad viljasaake ja purustavad maju.\n_START_SECTION_\nElusloodus\n_START_PARAGRAPH_\nJaapani territooriumil eristatakse \xc3\xbcheksat bioregiooni ehk bioomi, mis peegeldavad saarestiku kliimat ja geograafiat. Nende bioregioonide hulka kuuluvad nii subtroopilised niisked laialehised metsad Ry\xc5\xabky\xc5\xab saartel, parasv\xc3\xb6\xc3\xb6tme laialehised ja segametsad peasaartel, kui ka n\xc3\xa4iteks parasv\xc3\xb6\xc3\xb6tme okasmetsad p\xc3\xb5hjapoolsetel saartel. Metsa all on koguni 70% Jaapani pindalast. Mitmekesise kliima t\xc3\xb5ttu on Jaapani taimestik v\xc3\xa4ga liigirikas. Jaapanile iseloomulike taimeliikide hulka kuuluvad n\xc3\xa4iteks bambus, jaapani seeder ja jaapani m\xc3\xa4nd. V\xc3\xa4ikesi m\xc3\xa4nde kasvatatakse sageli ka bonsai\xe2\x80\x99de ehk miniatuursete potipuudena. Erilisel kohal jaapanlaste igap\xc3\xa4evaelus on sakura ehk jaapani kirsipuu \xe2\x80\x93 kirsi\xc3\xb5ite ilu imetlemiseks kogunevad jaapanlased kevaditi hanami\'le ehk "kirsside vaatamise" peole. Mitmed taimed, nende seas sellised traditsiooniliselt Jaapaniga seostatavad kultuurtaimed nagu riis ja kr\xc3\xbcsanteem, on aga toodud sisse Mandri-Aasiast._NEWLINE_Jaapani saarestiku mitmekesine kliima on tinginud ka \xc3\xa4\xc3\xa4rmiselt mitmekesise loomastiku. N\xc3\xb5nda elutsevad Ry\xc5\xabky\xc5\xab saari \xc3\xbcmbritsevas troopilises meres n\xc3\xa4iteks eredav\xc3\xa4rvilised korallkalad, kilpkonnad ja merimaod, samas kui saarestiku p\xc3\xb5hjaossa j\xc3\xa4\xc3\xa4vat merd asustavad meril\xc3\xb5vid, kotikud ja nokisvaalad. Kuigi Jaapanis on v\xc3\xa4ga palju v\xc3\xa4ikesi loomaliike ja putukaid, on seal v\xc3\xa4he suuri imetajaid. Jaapani imetajatest suurimad on pruunkaru ja aasia mustkaru. V\xc3\xa4ikekiskjatest v\xc3\xb5ib Jaapanis kohata rebast ja tanuki\xe2\x80\x99t ehk k\xc3\xa4hrikkoera. Jaapanis on ka kaks liiki metskasse: haruldane Iriomote kass (Prionailurus iriomotensis), keda n\xc3\xa4eb vaid Iriomote saarel, ja tavalisem leopardkass (Prionailurus bengalensis), keda v\xc3\xb5ib kohata ka Mandri-Aasias. \xc3\x9cks Jaapani iseloomulikemaid imetajaid on jaapani makaak, maailma p\xc3\xb5hjapoolseima levilaga ahv, kes on \xc3\xbcks Jaapani endeemilistest loomaliikidest. Endeemilised on ka paljud Jaapani linnuliigid, nende hulgas Jaapani rahvuslind roheline faasan. Jaapanis talvituvad mitmed r\xc3\xa4ndlinnud, n\xc3\xa4iteks luiged, haned ja kured. Jaapani endeemiliste loomaliikide seas on ka jaapani hiidsalamander (Andrias japonicus), kes on \xc3\xbcks maailma suuremaid kahepaikseid. Jaapani mageveekaladest on olulisemad ayu (Plecoglossus altivelis), koger ja karpkala, merekaladest punane merikoger (Pagrus major). Putukatest leidub Jaapani saarestikus arvukalt mitmesuguseid liblikaid, kiile, tsikaade, kilke ja jaanimardikaid.\n_START_SECTION_\nRiigikord\n_START_PARAGRAPH_\nJaapani riigikord on konstitutsiooniline monarhia. Valitsemiss\xc3\xbcsteemi aluseks on p\xc3\xb5hiseadus (Kenpo), mis kehtestati p\xc3\xa4rast teist maailmas\xc3\xb5da 1947. aastal. P\xc3\xb5hiseaduses on kindlaks m\xc3\xa4\xc3\xa4ratud nii keisri kui ka kodanike \xc3\xb5igused ja kohustused, valitsemisorganite funktsioonid, vastutus ja tegutsemisreeglid. Jaapani k\xc3\xb5rgeim seadusandlik organ on kahekojaline riigikogu (parlament; ingl. k. National Diet, jaap. k. Kokkai). See koosneb alamkojast ehk esindajatekojast (Shugi-in) ja \xc3\xbclemkojast ehk n\xc3\xb5unikekojast (Sangi-in). \xc3\x9cldiselt peavad k\xc3\xb5ik seaduseeln\xc3\xb5ud saama m\xc3\xb5lema koja heakskiidu. Kui kojad j\xc3\xa4\xc3\xa4vad eriarvamusele, siis m\xc3\xb5ne seaduse puhul on esindajatekoja otsus l\xc3\xb5plik. Parlament valib oma liikmete hulgast peaministri, kes m\xc3\xa4\xc3\xa4rab ametisse ministritest ja riiklike agentuuride peadirektoritest koosneva valitsuskabineti. Jaapani riigilipp on "Hinomaru" ("p\xc3\xa4ikeseketas"), mis kujutab punast p\xc3\xa4ikest valgel foonil. Riigih\xc3\xbcmni "Kimigayoo" s\xc3\xb5nad on \xc3\xbcle 1000 aasta vanad, kuid viisi l\xc3\xb5i helilooja Hiromori Hayashi sellele alles veidi \xc3\xbcle 100 aasta tagasi.\n_START_SECTION_\nRahvastik\n_START_PARAGRAPH_\nJaapan on etniliselt homogeenne riik, kus p\xc3\xb5hirahvus jaapanlased moodustavad 99,4% elanikest. Hokkaid\xc5\x8d saare p\xc3\xb5lisasukad ainud on suures osas sulandunud jaapanlaste hulka, nende j\xc3\xa4reltulijaid on umbes 20 000. Peamiselt teise maailmas\xc3\xb5ja ajal Jaapanisse toodud korealased moodustavad 40% k\xc3\xb5igist mitte-jaapanlastest. M\xc3\xa4rkimisv\xc3\xa4\xc3\xa4rsed v\xc3\xa4hemusr\xc3\xbchmad on ka hiinlased ja vietnamlased._NEWLINE_Rahvastik on jaotunud v\xc3\xa4ga eba\xc3\xbchtlaselt. Valdav osa inimesi elab suurlinnastutes. K\xc3\xb5ige h\xc3\xb5redamini on asustatud Hokkaid\xc5\x8d saar._NEWLINE_Jaapanlaste keskmine eluiga on 81,25 (2006), mis on \xc3\xbcks k\xc3\xb5rgemaid maailmas. Rahvastik vananeb kiiresti, p\xc3\xa4rast teise maailmas\xc3\xb5ja j\xc3\xa4rgset beebibuumi langes s\xc3\xbcndimus 20. sajandi l\xc3\xb5pus. Mediaanvanus oli 2009. aastal 44,4 aastat, mis on k\xc3\xb5rgeim maailmas. 2004. aastal oli 19,5% elanikest 65-aastased v\xc3\xb5i vanemad, 2006. aastal oli sama n\xc3\xa4itaja juba 20,8%. Pidevalt suureneb pikaealiste inimeste arv. Kui 1963. aastal oli Jaapanis 153 \xc3\xbcle saja-aastast inimest ja 1981. aastal 1000, siis 2007. aasta septembri l\xc3\xb5puks oli neid juba 32 295, 2008. aasta septembri l\xc3\xb5puks 36 276, 2009. aasta septembris 40 399, 2010. aasta septembris 44 449, 1. septembril 2011 47 756, 2012. aasta septembris 51 376, 2013. aasta septembris 54 397, 2015. aasta septembris 61 568, 2017. aasta septembris 67 824 ja 2018. aasta septembris 69 785. Samas on laste osakaal maailma riikidest madalaim \xe2\x80\x93 2009. aasta andmetel oli alla 15-aastaste osakaal rahvastikus 13,4%, 2013. aastal 12,9%  ja 2016. aastal 12,6%.\n_START_SECTION_\nP\xc3\xb5llumajandus ja metsandus\n_START_PARAGRAPH_\nJaapan on \xc3\xbcks suuremaid p\xc3\xb5llumajandussaaduste importijaid maailmas, sest ainult 13,3% kogu maismaast sobib p\xc3\xb5llumajanduslikuks tootmiseks. Talu keskmine suurus on 1,47\xc2\xa0ha ehk 14 700 ruutmeetrit. Talud on k\xc3\xbcll v\xc3\xa4ikesed, kuid jaapani talumehed teevad k\xc3\xb5vasti t\xc3\xb6\xc3\xb6d ja maakasutus on v\xc3\xa4ga efektiivne. P\xc3\xb5llumajandust doteerib riiklik agentuur JA (Japan Agriculture), kes ostab p\xc3\xb5llumajandussaadused kokku ning siis m\xc3\xbc\xc3\xbcb need ostuhinnast odavamalt edasi. Jaapan suudab praegu rahuldada 30% oma toiduainete vajadusest._NEWLINE_Efektiivsuse parandamiseks kasutavad jaapani talunikud laialdaselt traktoreid, v\xc3\xa4ikseid veoautosid, iseliikuvaid kultivaatoreid ja kombaine. Intensiivne istutamine, v\xc3\xa4etamine, kaasaegsed masinad ja k\xc3\xb5rgetasemeline agrotehnika v\xc3\xb5imaldavad tagada kodumaise toodanguga \xc3\xbcle poole puuviljade ja aedviljade vajadusest, samuti teatud osa loomakasvatussaaduste vajadusest._NEWLINE_M\xc3\xbcrkainete ja muude kemikaalide kasutamine on laialt levinud._NEWLINE_Moodne tehnika on v\xc3\xb5imaldanud kasutusele v\xc3\xb5tta varem tundmatuid v\xc3\xb5tteid nagu h\xc3\xbcdropooniline taimekasvatus \xe2\x80\x93 aedvilju kasvatatakse mitte mullal, vaid toitelahustes. Juba aastaid kasutatakse sordiaretuses ja loomakasvatuses geenitehnoloogiat, mille avalikustamine t\xc3\xb5i kaasa suure skandaali \xe2\x80\x93 tarbijaid ei olnud sellest teavitatud._NEWLINE_Jaapani p\xc3\xb5llumehed kasvatavad v\xc3\xa4ga palju mitmesuguseid p\xc3\xb5llukultuure ja koduloomi. Teraviljadest kasvatatakse riisi ja nisu, juurviljadest kartuleid, valgeid rediseid ja kapsaid, puuviljadest mandariine, arbuuse ja pirne, koduloomadest lihaveiseid, broilereid, peekonisigu, k\xc3\xbcllaltki suur on munade ja piima toodang._NEWLINE_Valdav osa maismaast \xe2\x80\x93 68% \xe2\x80\x93 on metsane ja m\xc3\xa4gine. Metsandus m\xc3\xa4ngib Jaapani majanduses t\xc3\xa4htsat rolli, kuna aga Jaapan on saareriik, siis tuleb pidevalt hoolitseda metsavarude taastamise eest. 48% metsast on istutatud mets, millega on p\xc3\xbc\xc3\xbctud kompenseerida 20. sajandi teisel poolel toimunud metsaraiet (suur majanduskasv \xe2\x80\x93 v\xc3\xb5rreldav praegu Eestis toimuvaga). Paraku valiti kogu selle ala metsastamiseks t\xc3\xb6\xc3\xb6stuslik seeder (Jaapani kr\xc3\xbcptomeeria), mis kasvab k\xc3\xbcll kiiresti, kuid mille kasutusala on v\xc3\xa4ga kitsas._NEWLINE_S\xc3\xa4ilinud Jaapani metsad paistavad samas silma suure liigirikkusega, sest Jaapani saared ulatuvad l\xc3\xa4bi mitme kliimav\xc3\xb6\xc3\xb6ndi. K\xc3\xb5ige levinumad on bambus, seedrid, k\xc3\xbcpressid, m\xc3\xa4nnid, kastanid, p\xc3\xb6\xc3\xb6gid ja kampripuud._NEWLINE_Jaapani metsanduse ajalugu ulatub kaugesse minevikku. Juba 8. sajandil ehitati Kyotos ja teistes linnades suuri puidust losse ja templeid. T\xc3\xa4nap\xc3\xa4eval on n\xc3\xb5udmine puidu j\xc3\xa4rele v\xc3\xa4ga suur, sest seda vajatakse mitte ainult s\xc3\xb6\xc3\xb6gipulkade ja ehitusmaterjali, vaid ka paberi, m\xc3\xb6\xc3\xb6bli ja mitmesuguste tarbekaupade tootmiseks. Seep\xc3\xa4rast on Jaapan sunnitud importima 76,4% oma puiduvajadusest.\n_START_SECTION_\nKalandus\n_START_PARAGRAPH_\nKuna kala on jaapanlaste toidulaual riisi j\xc3\xa4rel t\xc3\xa4htsuselt teisel kohal, siis on kalandus riigi \xc3\xbcks t\xc3\xa4htsamaid majandusharusid. Igal aastal p\xc3\xbc\xc3\xbctakse v\xc3\xa4lja 6,7 miljonit tonni mitmesuguseid kalu ja muid mereelukaid, millele lisandub kalakasvatustest veel 1,4 miljonit tonni, mis teeb kokku 15% kogu maailma kalatoodangust. Sellele vaatamata peab Jaapan igal aastal importima 40% kogu mereandide vajadusest. Peamised p\xc3\xbc\xc3\xbcgikalad on sardiin, saida, tuunikala, an\xc5\xa1oovis, makrell ja l\xc3\xb5he ning mereandidest on populaarsemad vetikad, krevetid, kalmaarid ja merekarbid. Neid mitte ei p\xc3\xbc\xc3\xbcta ookeanidest, vaid kasvatatakse ka spetsiaalsetes merelahtedes ja tiikides ning sel viisil kasvatatakse isegi p\xc3\xa4rlikarpe. Iga jaapani perekond tarbib 36,7\xc2\xa0kg kala aastas.\n_START_SECTION_\nT\xc3\xb6\xc3\xb6tlev t\xc3\xb6\xc3\xb6stus\n_START_PARAGRAPH_\nJaapani majanduse kasv 20. sajandi teisel poolel p\xc3\xb5hineb Korea ja Vietnami s\xc3\xb5jal. S\xc3\xb5dadega kaasnes vajadus parandada s\xc3\xb5jatehnikat ning toota selle varuosi. Sel ajal sai olulise t\xc3\xb5uke just t\xc3\xb6\xc3\xb6tlev (raske)t\xc3\xb6\xc3\xb6stus. Oluline osa Jaapani majanduslikust v\xc3\xb5imsusest p\xc3\xb5hineb t\xc3\xb6\xc3\xb6tleval t\xc3\xb6\xc3\xb6stusel. Jaapan on maailmas nii tootmise mahult kui tehnoloogiliselt tasemelt juhtival kohal terase ja v\xc3\xa4rviliste metallide, elektrij\xc3\xb5useadmete, ehitus- ja kaevandusseadmete, mootors\xc3\xb5idukite ja nende varuosade, elektroonika- ja sideseadmete, t\xc3\xb6\xc3\xb6pinkide, automatiseeritud tootmisliinide, raudteevedurite ja veerevkoosseisu, laevade, kemikaalide, tekstiilitoodete ja toiduainetet\xc3\xb6\xc3\xb6stuse toodete tootmises.\n_START_SECTION_\nTurism\n_START_PARAGRAPH_\nAastal 2014 k\xc3\xbclastas Jaapanit ligi 24 miljonit rahvusvahelist turisti. Jaapanil on 21 maailmap\xc3\xa4randi nimistusse kuuluvat paika, mille alla kuuluvad n\xc3\xa4iteks Himeji loss, Iidse Kyoto ja Nara ajaloolised monumendid. Populaarsete v\xc3\xa4lismaalaste atraktsioonide hulka kuuluvad Tokyo ja Hiroshima, Fuji m\xc3\xa4gi, Niseko suusakeskus ja Jaapani hotellid ning kuumaveeallikad._NEWLINE_Reisi ja turismi konkurentsiv\xc3\xb5ime aruanne 2017 asetas Jaapani neljandale kohale 114. riigist, mis oli parim tulemus Aasias. Jaapan saavutas suhteliselt k\xc3\xb5rged punktid pea k\xc3\xb5igis aspektides, eriti tervise, h\xc3\xbcgieeni, turvalisuse, kultuuriliste p\xc3\xa4randite ja \xc3\xa4rireiside valdkondades.\n_START_SECTION_\nAjalugu\n_START_PARAGRAPH_\nJaapani Edo ajastul, umbes 1600 kuni Meiji ajastuni 1867, oli igasugune reisimine reguleeritud riigis postijaamade kaudu, kus reisijad pidid sobilikud dokumendid ette n\xc3\xa4itama. Vaatamata nendele piirangutele olid porteri jaamad ja hobuse tallid ning samuti ka kohad \xc3\xb6\xc3\xb6bimiseks ja s\xc3\xb6\xc3\xb6miseks h\xc3\xa4sti l\xc3\xa4bitavatel teedel k\xc3\xa4ttesaadavad. Sellel perioodil oli Jaapan suletud riik v\xc3\xa4lismaalastele, seega v\xc3\xa4lismaist turismi Jaapanis ei eksisteerinud._NEWLINE_P\xc3\xa4rast Meiji ajastut ja rahvusvahelise raudtee v\xc3\xb5rgustiku loomist, muutus turism taskukohasemaks ka kohalikele elanikele ja v\xc3\xa4listuristid v\xc3\xb5isid Jaapanisse seaduslikult siseneda.\n_START_SECTION_\nTurism t\xc3\xa4nap\xc3\xa4eval\n_START_PARAGRAPH_\nSiseturism on siiani Jaapani majanduse ja kultuuri \xc3\xbcks t\xc3\xa4htsamaid osi. Paljud p\xc3\xb5hikoolide lapsed n\xc3\xa4evad oma elu k\xc3\xb5rghetkena k\xc3\xbclastust Tokyo Disneylandi v\xc3\xb5i Tokyo torni ja paljud keskkooli \xc3\xb5pilased k\xc3\xbclastavad tihti Hokkaidot v\xc3\xb5i Okinawat. Ulatuslik raudteede v\xc3\xb5rgustik v\xc3\xb5imaldab Jaapanis kiiret ja efektiivset transpordiv\xc3\xb5imalust._NEWLINE_Sissetulevas turismis asetati Jaapan aastal 2007 28. kohale. Naaberriik L\xc3\xb5una-Korea on Jaapani \xc3\xbcks t\xc3\xa4htsamaid v\xc3\xa4listuristide asukohti. Aastal 2010 moodustasid nende k\xc3\xbclastused 27% k\xc3\xb5igi sissetulevate turistide hulgast._NEWLINE_Jaapani Turismi Agentuuri andmetel kulutavad hiina turistid k\xc3\xb5ige rohkem raha Jaapanis. Aastal 2011 moodustasid hiina turistide kulutused hinnanguliselt 196.4 miljardit jeeni (1,5 miljardit eurot), mis oli ligi veerand kogu v\xc3\xa4listuristide kulutuste hulgast._NEWLINE_2020. aastaks loodab Jaapani Valitsus iga aasta v\xc3\xa4ltel 40 miljonit v\xc3\xa4listuristi vastu v\xc3\xb5tta.\n_START_SECTION_\nTurism p\xc3\xa4rast Fukushima katastroofi\n_START_PARAGRAPH_\nP\xc3\xa4rast Fukushima tuumareaktorite katastroofi langes v\xc3\xa4listuristide hulk mitmeks kuuks. 2011. aasta septembris k\xc3\xbclastas Jaapanit umbes 539,000 v\xc3\xa4listuristi, mis oli 25% madalam v\xc3\xb5rreldes sama kuuga aastal 2010. See oli tugevalt m\xc3\xb5jutatud p\xc3\xa4rast Fukushima katastroofile j\xc3\xa4rgnenud valuuta vahetuskursi t\xc3\xb5usu, mis muutis reisimise Jaapanisse kallimaks._NEWLINE_Et turismi Jaapanis stimuleerida, tegi Jaapani Turismi Agentuur aastal 2011 plaani luua programm, mis n\xc3\xa4gi ette ligi 10 000 tasuta pileti jagamist v\xc3\xa4listuristidele. Kogu programm oleks maksma l\xc3\xa4inud 15 miljonit dollarit (umbes 13 miljonit eurot). 26 detsember, 2011 teatas Jaapani Turismi Agentuur, et Jaapani Valitsus ei kiitnud programmi heaks.\n_START_SECTION_\nHariduss\xc3\xbcsteem\n_START_PARAGRAPH_\nNagu eestlased, nii peavad ka jaapanlased haridusest v\xc3\xa4ga lugu. \xc3\x9cldine koolis\xc3\xbcsteem loodi Jaapanis umbes samal ajal kui Eestiski \xe2\x80\x93 19. sajandi teisel poolel \xe2\x80\x93 ja on seega \xc3\xbcks vanemaid maailmas. 20. sajandi alguses v\xc3\xb5is juba \xc3\xb6elda, et kogu rahvas oli omandanud kirjaoskuse. Praegu \xc3\xb5pib 99% algkooli\xc3\xb5pilastest riiklikes koolides ja ka keskkooli\xc3\xb5pilastest k\xc3\xa4ib erakoolides ainult 30%._NEWLINE_Iga jaapani laps peab k\xc3\xa4ima 6 aastat algkoolis (\xe5\xb0\x8f\xe5\xad\xa6\xe6\xa0\xa1 (sh\xc5\x8dgakk\xc5\x8d)), sellele j\xc3\xa4rgneb 3 aastat alama astme keskkooli (\xe4\xb8\xad\xe5\xad\xa6\xe6\xa0\xa1 (ch\xc5\xabgakk\xc5\x8d)) ja veel 3 aastat k\xc3\xb5rgema astme keskkooli (\xe9\xab\x98\xe7\xad\x89\xe5\xad\xa6\xe6\xa0\xa1 (k\xc5\x8dt\xc5\x8dgakk\xc5\x8d ehk \xe9\xab\x98\xe6\xa0\xa1 (k\xc5\x8dk\xc5\x8d)). _NEWLINE_Kokku kulub t\xc3\xa4ieliku keskhariduse omandamiseks 12 aastat nagu meilgi. Paraku algab v\xc3\xa4ikeste jaapanlaste koolitee juba mitu aastat enne algkooli, nimelt viiakse nad 3\xe2\x80\x934-aastaselt lasteaeda. K\xc3\xb5rgema astme keskkooli l\xc3\xb5petab 97% \xc3\xb5pilastest, kui nad on 18-aastased. Kolmveerand neist l\xc3\xb5petab \xc3\xbcldharidusliku keskkooli, \xc3\xbclej\xc3\xa4\xc3\xa4nud l\xc3\xa4hevad p\xc3\xa4rast 9-aastast \xc3\xbcldhariduskooli mitmesugustesse keskharidust andvatesse ametikoolidesse. Umbes 22% keskkoolil\xc3\xb5petajatest j\xc3\xa4tkab oma haridusteed \xc3\xbclikoolides ja kolled\xc5\xbeites, paljud \xc3\xb5pivad edasi alama astme kolled\xc5\xbeites v\xc3\xb5i tehnikakolled\xc5\xbeites._NEWLINE_Peaaegu k\xc3\xb5igis neis koolides, \xc3\xbclikoolides ja kolled\xc5\xbeites tuleb l\xc3\xa4bi teha sisseastumiseksamid ja igal koolil on omad eksamid. Iga sisseastuja peab sooritama eksami, v\xc3\xa4lja arvatud juhul, kui ta on varem samas koolis \xc3\xb5ppinud madalamal astmel._NEWLINE_Kuna sisseastumiseksamid on v\xc3\xa4ga rasked, k\xc3\xa4ivad paljud \xc3\xb5pilased aastaid tavalise kooli k\xc3\xb5rvalt veel ettevalmistuskoolides (\'juku\' v\xc3\xb5i \'yobiko\'). Tihti viivad emad oma lapsi neisse koolidesse juba algkooliajal. Et saada head t\xc3\xb6\xc3\xb6kohta, peab l\xc3\xb5petama hea \xc3\xbclikooli; et sinna sisse saada, peab l\xc3\xb5petama hea keskkooli jne.\n_START_SECTION_\nKoolielu\n_START_PARAGRAPH_\nJaapanis algab kooliaasta 1. aprillil. Suvel on m\xc3\xb5nen\xc3\xa4dalane koolivaheaeg, samuti on kaks vaba n\xc3\xa4dalat uue aasta paiku. Kooliaasta l\xc3\xb5peb m\xc3\xa4rtsi keskel ja enne uue \xc3\xb5ppeaasta algust on 2 n\xc3\xa4dalat vaheaega._NEWLINE_Koolitunnid on harilikult 5 v\xc3\xb5i 6 p\xc3\xa4eva n\xc3\xa4dalas ja algavad kell 8.30 ning l\xc3\xb5pevad 15.00 v\xc3\xb5i 15.30 paiku (olenevalt \xc3\xb5pilase vanusest). N\xc3\xa4iteks algklassides l\xc3\xb5ppevad tunnid ka 13.00 v\xc3\xb5i 14.00. Kui tunnid on ka laup\xc3\xa4eval (mitte algklassides), siis l\xc3\xb5pevad nad harilikult keskp\xc3\xa4eva paiku. P\xc3\xa4rast koolitundide l\xc3\xb5ppu l\xc3\xa4hevad paljud \xc3\xb5pilased juku \'sse v\xc3\xb5i sporditreeningule v\xc3\xb5i tegelevad muu klassiv\xc3\xa4lise t\xc3\xb6\xc3\xb6ga. Viimase aja suund on lapsi mitte tagant sundida ning \'juku\' \'d ei ole enam nii populaarsed kui 10 aastat tagasi._NEWLINE_Klassid on Jaapani koolides suured, algkoolis tihti kuni 40 \xc3\xb5pilast. Klassid jagatakse r\xc3\xbchmadesse, mis v\xc3\xb5istlevad omavahel \xc3\xb5ppimises, koristavad kordam\xc3\xb6\xc3\xb6da klassiruume, koridore, v\xc3\xb5imlat, tualette ja m\xc3\xa4nguv\xc3\xa4ljakuid jne._NEWLINE_Jaapanis puudub \xc3\xbchtne koolivorm gakuran ja seifuku. Samas n\xc3\xb5utakse enamikus koolides ka t\xc3\xa4nap\xc3\xa4eval oma kooli vormi kandmist._NEWLINE_Koolide valik on elukohap\xc3\xb5hine (kui vanemad ei ole neid pannud m\xc3\xb5nda elitaarsesse erakooli)._NEWLINE_V\xc3\xb5imalik on ka ingliskeelne haridus (nt American School in Japan).\n_START_SECTION_\n\xc3\x95ppeained\n_START_PARAGRAPH_\nPeaaegu k\xc3\xb5ik jaapani koolilapsed \xc3\xb5pivad koolis inglise keelt alates 7. kooliaastast, seega keskharidusega jaapanlane on seda \xc3\xb5ppinud 6 aastat. Sellele vaatamata on jaapanlaste inglise keele oskus v\xc3\xa4ga vilets. Ei maksa loota, et teil \xc3\xb5nnestub t\xc3\xa4naval kellegi k\xc3\xa4est inglise keeles, n\xc3\xa4iteks teed k\xc3\xbcsida v\xc3\xb5i taksojuhile selgeks teha, kuhu te s\xc3\xb5ita soovite. Jaapanlastel pole lihtsalt v\xc3\xb5\xc3\xb5rkeeli vaja \xe2\x80\x93 p\xc3\xb5hirahvus moodustab 98% elanikkonnast ja \xc3\xbclej\xc3\xa4\xc3\xa4nud 2% on peaaegu k\xc3\xb5ik juba mitu p\xc3\xb5lve seal elanud korealased, hiinlased jt Aasia rahvused. Et Jaapani rahvaarv on \xc3\xbcle 125 miljoni, siis t\xc3\xb5lgitakse enam-v\xc3\xa4hem kogu vajalik ja huvipakkuv kirjandus jaapani keelde. Ka eesti autorite teoseid (n\xc3\xa4iteks Jaan Kross) on t\xc3\xb5lgitud jaapani keelde._NEWLINE_V\xc3\xa4ga palju aega ja energiat kulub jaapani koolis emakeele \xc3\xb5ppimisele. Eriti raskeks teeb asja see, et jaapanlased kasutavad kirjam\xc3\xa4rkidena Hiinast \xc3\xbcle v\xc3\xb5etud kirjam\xc3\xa4rke (kanji)._NEWLINE_Hierogl\xc3\xbc\xc3\xbcfid tulid Jaapanisse 6. sajandil, kui Hiinast toodi esimesed budistlikud suutrad. Jaapani keel aga erineb suuresti hiina keelest, nii et lisaks hierogl\xc3\xbc\xc3\xbcfidele v\xc3\xb5eti aja jooksul kasutusele ka kaks silpkirjas\xc3\xbcsteemi \xe2\x80\x93 hiragana ja katakana. Kummaski s\xc3\xbcsteemis on 46 m\xc3\xa4rki, mille abil saab jaapani keelt h\xc3\xa4\xc3\xa4lduse j\xc3\xa4rgi \xc3\xbcles kirjutada. Esimeses klassis alustavadki lapsed kirjatarkuse \xc3\xb5ppimist hiragana ja katakana juurest, hiljem \xc3\xb5pitakse v\xc3\xa4hehaaval juurde hierogl\xc3\xbc\xc3\xbcfe. 6. klassi l\xc3\xb5puks peab selgeks saama ca 950 hierogl\xc3\xbc\xc3\xbcfi (kyoiku-kanji), 9. klassi l\xc3\xb5puks tuleb omandada k\xc3\xb5ik 2000 hierogl\xc3\xbc\xc3\xbcfi, mille haridusministeerium on tr\xc3\xbckis\xc3\xb5nas kasutamiseks heaks kiitnud._NEWLINE_Kohustuslikud \xc3\xb5ppeained alama astme keskkoolis on jaapani keel, sotsiaalteadused, matemaatika, \'science\' (f\xc3\xbc\xc3\xbcsika ja keemia), muusika, kunst, kehaline kasvatus ja kodundus.\n_START_SECTION_\nAnimatsioon\n_START_PARAGRAPH_\nPopuaarselt on levinud Jaapani noorte seas Anime. See on jaapani keeles olev animatsioon, mis on ka levinud \xc3\xbclej\xc3\xa4\xc3\xa4nud maailma. k\xc3\xb5ige rohkem tuntud nende seas on Dragon ball One piece Pokemon ja paljud teised.\n_START_SECTION_\nReligioon\n_START_PARAGRAPH_\nJaapani 1945. aasta p\xc3\xb5hiseaduse \xc2\xa7 20 kohaselt kehtib riigis usuvabadus ja religioon on riigist lahutatud._NEWLINE_Levinumad religioonid on \xc5\xa1intoism, budism, v\xc3\xa4hesel m\xc3\xa4\xc3\xa4ral on ka muslimeid, kristlasi, hinduiste ja teisi. \xc5\xa0intoism on p\xc3\xb5line jaapani religioon, kuid seda on aegade jooksul tugevasti m\xc3\xb5jutanud budism. Konfutsianism, mis j\xc3\xb5udis Hiinast Jaapanisse enne budismi, on k\xc3\xbcll tugevasti m\xc3\xb5jutanud jaapanlaste moraalseid t\xc3\xb5ekspidamisi, kuid pole kujunenud organiseeritud religiooniks._NEWLINE_1985. aasta andmetel oli Jaapanis 115,6 miljonit \xc5\xa1intoisti, 92 miljonit budisti, 1,7 miljonit kristlast ja 14,4 miljonit muude religioonide tunnistajat. Praktiliselt v\xc3\xb5ib \xc3\xb6elda, et \xc5\xa1intoistide ja budistide koguarv on Jaapanis kaks korda suurem elanike arvust ehk teiste s\xc3\xb5nadega on jaapanlased \xc3\xbchtaegu nii \xc5\xa1intoistid kui ka budistid. Ka \xc5\xa1into p\xc3\xbchamute ja buda templite arvud on enam-v\xc3\xa4hem v\xc3\xb5rdsed (vastavalt 91 000 ja 85 000). Buda munkade arv on aga \xc3\xbcle 2 korra suurem kui \xc5\xa1intol (vastavalt 269 000 ja 102 000)._NEWLINE_\xc5\xa0intoism on jaapani rahvuslik religioon, mis kujutab endast segu looduse, esivanemate, kangelaste ja keisri kummardamisest. Tavaline \xc5\xa1into p\xc3\xbchamu on koht, kus elab k\xc3\xbcla, linna v\xc3\xb5i prefektuuri kaitsevaim. T\xc3\xa4htsaim \xc5\xa1into p\xc3\xbchamu Ise Jingu asub Ise linnas Mie prefektuuris. Selles Ise p\xc3\xbchamus elab p\xc3\xa4ikesejumalanna Amaterasu \xc5\x8cmikami, kellest p\xc3\xb5lvneb Jaapani keisrisuguv\xc3\xb5sa ja kes on terve rahvuse kaitsevaim. Ise Jingu on ka praegu t\xc3\xa4pselt samasugune nagu 2000 aastat tagasi. Kuna ta on ehitatud ainult puidust, siis ehitatakse ta iga 20 aasta tagant vanade jooniste j\xc3\xa4rgi uuesti \xc3\xbcles. Ka arvukad, kunagi valitsenud keisritele p\xc3\xbchendatud p\xc3\xbchamud on terve jaapani rahva kultuseobjektid.\n_START_SECTION_\nT\xc3\xb6\xc3\xb6\n_START_PARAGRAPH_\nT\xc3\xb6\xc3\xb6keskkond varieerub Jaapanis v\xc3\xa4ga laiades piirides. On v\xc3\xa4ga suuri firmasid ja pisikesi perefirmasid. Enamik t\xc3\xb6\xc3\xb6tajaid peab t\xc3\xb6\xc3\xb6le s\xc3\xb5itma h\xc3\xa4sti kaugelt ning hommikustel ja \xc3\xb5htustel tipptundidel on \xc3\xbchiskondlik transport v\xc3\xa4ga koormatud. V\xc3\xa4ga levinud on \xc3\xbcletundide tegemine, seda nii eraettev\xc3\xb5tetes kui ka riigiasutustes. Pole sugugi haruldane, et firma saadab oma t\xc3\xb6\xc3\xb6taja mitmeks aastaks teises linnas asuvasse filiaali ja kui see juhtub olema Jaapani teises otsas, siis ei saa perekond kokku rohkem kui m\xc3\xb5ne korra aastas. T\xc3\xb6\xc3\xb6tajad on k\xc3\xb5igele vaatamata oma firmale lojaalsed, sest tavaliselt on nad sinna t\xc3\xb6\xc3\xb6le asunud kohe p\xc3\xa4rast kooli v\xc3\xb5i \xc3\xbclikooli l\xc3\xb5petamist ja firma tagab neile eluaegse t\xc3\xb6\xc3\xb6h\xc3\xb5ive. Ametialase edutamise aluseks on enamasti firmas t\xc3\xb6\xc3\xb6tatud aastad, mitte t\xc3\xb6\xc3\xb6alane v\xc3\xb5imekus. Viimasel ajal on selline eluaegse t\xc3\xb6\xc3\xb6h\xc3\xb5ive traditsioon hakanud siiski murenema ja nooremad inimesed on hakanud t\xc3\xb6\xc3\xb6kohti vahetama. Kui traditsioonilises jaapani peres t\xc3\xb6\xc3\xb6tas ainult mees, siis viimasel ajal on kasvanud naist\xc3\xb6\xc3\xb6tajate osakaal. \xc3\x9cli\xc3\xb5pilaste ja pension\xc3\xa4ride seas on praegu laialt levinud osalise t\xc3\xb6\xc3\xb6ajaga t\xc3\xb6\xc3\xb6tamine ehk arubaito._NEWLINE_Erinevalt L\xc3\xa4\xc3\xa4nest iseloomustab Jaapani ettev\xc3\xb5tjate ja t\xc3\xb6\xc3\xb6tajate vahekorda koost\xc3\xb6\xc3\xb6, mitte vastasseis. M\xc3\xb5lemad pooled suhtuvad firmasse nagu oma perekonda, kus on nooremaid ja vanemaid liikmeid. Seet\xc3\xb5ttu on majanduslikud streigid seal haruldased, sest t\xc3\xb6\xc3\xb6lised leiavad, et streik kahjustab firmat ja sealtkaudu ka neid endid._NEWLINE_Palju on v\xc3\xa4ikeettev\xc3\xb5tteid \xe2\x80\x93 perepoode, v\xc3\xa4ikseid restorane ja baare, kodused t\xc3\xb6\xc3\xb6kodasid jms. Selliseid perefirmasid p\xc3\xa4randatakse isadelt poegadele ja need v\xc3\xb5ivad olla v\xc3\xa4ga vanade traditsioonidega.\n_START_SECTION_\nKodu\n_START_PARAGRAPH_\nViimase saja aastaga on jaapani kodu tublisti muutunud. Traditsioonilisi \xc3\xb5lg- v\xc3\xb5i sindlikatusega puumaju v\xc3\xb5ib kohata veel ainult maapiirkondades, linnades elavad inimesed enamasti samasugustes kortermajades nagu eurooplased. Selliseid suuri kortermaju kutsutakse Jaapanis danchi ja need on ehitatud betoonist ja terasest, siseviimistluses kasutatakse ka puitu. T\xc3\xbc\xc3\xbcpiline jaapani korter on aga oluliselt v\xc3\xa4iksem, kui Euroopas. Tegelikult on iga jaapanlase unistuseks oma maja, aga kuna maa on v\xc3\xa4ga kallis, on ka majad kallid ja v\xc3\xb5rdlemisi v\xc3\xa4ikesed. Maapiirkondades, kus maa on odavam, on ka majad suuremad ja neis on piisavalt ruumi, et koos perega saaksid elada nii lapsed kui ka vanavanemad. Ruumi j\xc3\xa4tkub seal ka k\xc3\xbclalistele ja perekondlikke t\xc3\xa4htp\xc3\xa4evi saab t\xc3\xa4histada kodus. Linnades tingib ruumipuudus seda, et peaaegu kunagi ei kutsuta k\xc3\xbclalisi koju ning pidulikke s\xc3\xbcndmusi t\xc3\xa4histatakse restoranides v\xc3\xb5i niinimetatud. \xc3\xbchiskondlikes hoonetes (jaapani keeles kaikan)._NEWLINE_Suvi on Jaapanis kuum ja niiske, seep\xc3\xa4rast p\xc3\xb6\xc3\xb6ratakse elamute ehitamisel peat\xc3\xa4helepanu mitte k\xc3\xbcttele ja soojustamisele, vaid sellele, et ka kuumadel suvep\xc3\xa4evadel p\xc3\xa4\xc3\xa4seks tuuleke ruume jahutama. Tubade eraldamiseks ei ehitata kapitaalseid vaheseinu, vaid kasutatakse l\xc3\xbckanduksi. Neid on kaht t\xc3\xbc\xc3\xbcpi \xe2\x80\x93 sh\xc5\x8dji ja fusuma. V\xc3\xa4lisseinadki on sageli k\xc3\xb5rvale l\xc3\xbckatavad ja aknad on konstrueeritud l\xc3\xbckandakendena._NEWLINE_Traditsioonilises jaapani majas on esiku (genkan), koridoride ja k\xc3\xb6\xc3\xb6gi p\xc3\xb5randad puidust, tubade p\xc3\xb5randad on kaetud punutud mattidega (tatami). Kaasaegsetes majades on ka tubades poleeritud laudp\xc3\xb5randad, kuid v\xc3\xb5imaluse korral p\xc3\xbc\xc3\xbctakse siiski v\xc3\xa4hemalt \xc3\xbcks tuba teha traditsioonilises stiilis tatamiga p\xc3\xb5randal. Kui teid peaks jaapani koju kutsutama, siis pidage meeles, et esikus tuleb kingad vahetada tuhvlite vastu, millega k\xc3\xb5nnitakse puitp\xc3\xb5randatel. Kui astute tatamile, tuleb ka tuhvlid jalast \xc3\xa4ra v\xc3\xb5tta ja astuda tatamile sokkides. Tualeti ukse juures koridoris seisab alati veel \xc3\xbcks paar tuhvleid, millega k\xc3\xa4iakse ainult tualetis._NEWLINE_Traditsiooniline magamisase on paks ja soe puuvillaga t\xc3\xa4idetud madrats ehk futon, mis laotatakse \xc3\xb6\xc3\xb6seks otse tatamile ja p\xc3\xa4evaks peidetakse seinakappi. Kaasaegsetes l\xc3\xa4\xc3\xa4ne stiilis magamistubades on tavalised voodid, mida jaapanlased miskip\xc3\xa4rast nimetavad "prantsuse vooditeks". Jaapanis on k\xc3\xb5igis majades elekter ja veev\xc3\xa4rk, kuid keskk\xc3\xbcte on suuremas osas Jaapanist tundmatu n\xc3\xa4htus, v\xc3\xa4lja arvatud Hokkaido. Hokkaidol on talved sama k\xc3\xbclmad kui Eestis. Mujal Jaapanis k\xc3\xb6etakse ruume elektrikaminatega ainult nendes viibimise ajal ja paksu teki alla magama pugedes l\xc3\xbclitatakse k\xc3\xbcte v\xc3\xa4lja. Traditsiooniline ja v\xc3\xa4ga praktiline moodus k\xc3\xbclma ilmaga sooja saamiseks on istuda terve perega \xc3\xbcmber kotatsu. Vanasti oli see p\xc3\xb5randa keskel asuvasse auku asetatud pann h\xc3\xb5\xc3\xb5guvate s\xc3\xbctega, mille kohale seati madalate jalgadega laud. Pererahvas istus kotatsu \xc3\xbcmber, nii et jalad olid laua all soojas ja \xc3\xbcle k\xc3\xb5igi jalgade laotati suur villane vaip. T\xc3\xa4nap\xc3\xa4eval kasutatakse muidugi s\xc3\xb6epanni asemel elektriahju, mis on t\xc3\xbckk maad tuleohutum. Saadaval on ka laias valikus muid elektrilisi k\xc3\xbctteseadmeid, sealhulgas \xc3\xb5hukonditsioneere, mis suudavad suvel tuba jahutada ja talvel seda k\xc3\xbctta._NEWLINE_Igas jaapani kodus on tingimata vannituba ehk ofuro, \xc3\xbcksk\xc3\xb5ik kui v\xc3\xa4ike see siis ka olude sunnil poleks. Kunagi ei ehitata vannituba ja tualetti kokku nagu Ameerikas. Erinevalt meie vannidest on jaapani vannid istevannid, st nad v\xc3\xb5tavad v\xc3\xa4he ruumi, kuid on s\xc3\xbcgavad. Vannivee soojendamiseks kasutatakse enamasti gaasiboilerit ja vesi peab olema v\xc3\xa4ga kuum, sest jaapanlaste jaoks on vannil sama t\xc3\xa4hendus, mis eestlaste jaoks saunal. Et kuuma vett kokku hoida, k\xc3\xa4ib peres mitu inimest \xc3\xbches ja samas vannis ning sellep\xc3\xa4rast tuleb ennast hoolikalt pesta enne vanni ronimist. Kibusse lastakse kuuma vett ja vanni k\xc3\xb5rval v\xc3\xa4ikesel pingil istudes pestakse ennast seebiga korralikult puhtaks. Vann ise pole mitte pesemiseks, vaid kuumas vees m\xc3\xb5nulemiseks. Muuseas, ka enne kuumaveeallikasse minekut tuleb end samamoodi puhtaks pesta.\n_START_SECTION_\nVaba aeg\n_START_PARAGRAPH_\nT\xc3\xa4nap\xc3\xa4eva Jaapanis on v\xc3\xa4ga mitmekesiseid vaba aja veetmise v\xc3\xb5imalusi. Seal v\xc3\xb5ib leida nii L\xc3\xa4\xc3\xa4nes tuntud l\xc3\xb5bustusi nagu diskod, \xc3\xb6\xc3\xb6klubid, restoranid, teatrid, kinod, keeglisaalid, golfiv\xc3\xa4ljakud jne, kuid on ka \xc3\xbcsna jaapanip\xc3\xa4raseid v\xc3\xb5imalusi._NEWLINE_\xc3\x9cle maailma on levinud jaapanlaste leiutis karaoke, kus spetsiaalsest karaoke seadmest tuleva saatemuusika saatel saab iga\xc3\xbcks ise mikrofoni laulda. Et laulu s\xc3\xb5nad tavaliselt meeles pole, siis jooksevad need televiisoriekraanil. Karaoke-baare on k\xc3\xb5ikjal, ka enamikus \xc3\xb6\xc3\xb6klubides on see v\xc3\xb5imalus olemas. Kui teie v\xc3\xb5\xc3\xb5rustaja laulab, siis on viisakas talle plaksutada ja teda kiita, isegi kui ta eriti viisi ei pea. Ka teie ise ei tohi keelduda mikrofoni k\xc3\xa4tte v\xc3\xb5tmas, kui teid palutakse._NEWLINE_\xc3\x9cks neist on pachinko ehk midagi mehaanilise piljardi taolist. Pachinko-saalides on k\xc3\xbcmneid masinaid ja nende taga istutakse tundide kaupa, s\xc3\xbc\xc3\xbces ja juues sealsamas \xe2\x80\x93 see pidavat h\xc3\xa4sti l\xc3\xb5dvestama._NEWLINE_Traditsioonilistest jaapani harrastustest tuleks tingimata mainida teetseremooniat, ikebanat ja origamit ehk paberivoltimist._NEWLINE_Origami ehk paberivoltimine on omaette kunstiliik. Eriti armastavad sellega tegeleda lapsed.\n_START_SECTION_\nSport\n_START_PARAGRAPH_\n\xc3\x9cldise ettekujutuse kohaselt on jaapanlased nagu teisedki Aasia rahvad v\xc3\xa4ga kollektiivsed, k\xc3\xb5ike tehakse meeskonnat\xc3\xb6\xc3\xb6na ja \xc3\xbcksikisiku initsiatiiv on taunitav. Jaapani vanas\xc3\xb5na \xc3\xbctleb, et nael, mille pea v\xc3\xa4lja ulatub, saab haamriga. M\xc3\xb5neti \xc3\xbcllatav on seep\xc3\xa4rast, et traditsiooniliste jaapani spordialade hulgas pole \xc3\xbchtki meeskondlikku ala, kui v\xc3\xa4lja arvata k\xc3\xb6ievedu. Meenutuseks \xe2\x80\x93 k\xc3\xb6ievedu oli esmakordselt kavas 1900. aasta suveol\xc3\xbcmpiam\xc3\xa4ngudel Pariisis ja j\xc3\xa4i sinna kuni Antwerpeni ol\xc3\xbcmpiam\xc3\xa4ngudeni 1920. aastal._NEWLINE_T\xc3\xa4nap\xc3\xa4eval harrastatakse Jaapanis meeskondlikest spordialadest v\xc3\xb5rkpalli ja korvpalli ning viimastel aastatel on eriti populaarseks muutunud Euroopa jalgpall, kuid need on k\xc3\xb5ik L\xc3\xa4\xc3\xa4nest imporditud spordialad._NEWLINE_Jaapani rahvuslikest spordialadest on ol\xc3\xbcmpiaalaks saanud judo, varsti loodavad jaapanlased ol\xc3\xbcmpiale tuua ka sumomaadluse. Teatavasti kehtib uute ol\xc3\xbcmpiaalade puhul n\xc3\xb5ue, et nendega peavad tegelema nii mehed kui ka naised, kuid sumo populariseerimine naiste hulgas v\xc3\xb5tab veidi aega._NEWLINE_Laialt on maailmas levinud ka karate ja v\xc3\xa4hemal m\xc3\xa4\xc3\xa4ral jaapani m\xc3\xb5\xc3\xb5gav\xc3\xb5itlus kendo._NEWLINE_Jaapanlased esinevad edukalt nii suve- kui ka taliol\xc3\xbcmpiam\xc3\xa4ngudel. 1964. aastal toimusid Tokyos esimesed ol\xc3\xbcmpiam\xc3\xa4ngud Aasia kontinendil. Taliol\xc3\xbcmpiam\xc3\xa4nge on Jaapanis peetud juba kaks korda \xe2\x80\x93 1972. aastal Sapporos ja 1998. aastal Naganos._NEWLINE_K\xc3\xb5ige populaarsemad on Jaapanis pesapall, K-1, golf ja sumo, samuti surfimine ja m\xc3\xa4esuusatamine.\n_START_SECTION_\nUusaasta\n_START_PARAGRAPH_\nK\xc3\xb5ige t\xc3\xa4htsam p\xc3\xbcha Jaapanis on uusaasta (o-shogatsu). Juba j\xc3\xb5ulup\xc3\xbchade ajal l\xc3\xb5petavad k\xc3\xb5ik firmad ja kauplused t\xc3\xb6\xc3\xb6 ning vana aasta \xc3\xa4rasaatmine ning uue vastuv\xc3\xb5tmine kestab 3. jaanuarini. Selleks ajaks pole Jaapanis m\xc3\xb5tet planeerida mingit asjaajamist. Aastavahetuseks tuleb tavaliselt kogu pere kokku, lapsed s\xc3\xb5idavad linnadest maale vanemate juurde. P\xc3\xa4ris pidu algab vana-aasta \xc3\xb5htul. Kogu pere s\xc3\xb6\xc3\xb6b koos nuudleid, mis s\xc3\xbcmboliseerivad pikka iga. Seej\xc3\xa4rel minnakse l\xc3\xa4himasse shinto p\xc3\xbchamusse v\xc3\xb5i buda templisse, et paluda jumalatelt uueks aastaks \xc3\xb5nne ja soovide t\xc3\xa4itumist. 1. jaanuari hommikul serveeritakse eriline uusaasta hommikus\xc3\xb6\xc3\xb6k, lastele kingitakse raha ja k\xc3\xb5ik ootavad s\xc3\xb5pradelt ja sugulastelt uusaastakaarte. Jaapanis nimelt toimetatakse post k\xc3\xa4tte kohe 1. jaanuari hommikul.\n_START_SECTION_\nO-bon\n_START_PARAGRAPH_\nTeine v\xc3\xa4ga t\xc3\xa4htis p\xc3\xbcha Jaapanis on o-bon, mida t\xc3\xa4histatakse augustikuus. Konkreetsed kuup\xc3\xa4evad on igas maakonnas erinevad. Shinto uskumuse kohaselt tulevad 13. augustil esivanemate hinged kolmeks p\xc3\xa4evaks tagasi oma kodudesse omakseid k\xc3\xbclastama. Selleks puhuks tehakse majas suurpuhastus, korrastatakse esivanemate hauakivid ja viiakse hingede jaoks haudadele toitu ja saket. O-bon\'i t\xc3\xa4histamiseks toimuvad suured tulev\xc3\xa4rgid ja tantsitakse erilisi o-boni tantse. O-bon sarnaneb meie l\xc3\xb5ikusp\xc3\xbchaga ning tantsuga t\xc3\xa4natakse jumalaid ja esivanemaid hea riisisaagi eest.\n_START_SECTION_\nHinamatsuri\n_START_PARAGRAPH_\nJaapanis on rida lastele p\xc3\xbchendatud t\xc3\xa4htp\xc3\xa4evi. \xc3\x9cks neist on t\xc3\xbctarlaste p\xc3\xbcha ehk nukkude pidu (hinamatsuri), mida peetakse 3. kuu 3. p\xc3\xa4eval (3. m\xc3\xa4rtsil). Kodudes seatakse sel p\xc3\xa4eval \xc3\xbcles mitmeastmeline punase riidega \xc3\xbclet\xc3\xb5mmatud poodium, millele asetatakse p\xc3\xb5lvest p\xc3\xb5lve edasi antavad rikkalikult kaunistatud nukud. Nukud s\xc3\xbcmboliseerivad muistseid keisrikoja liikmeid.\n_START_SECTION_\nTango-no-sekku\n_START_PARAGRAPH_\nPoiste p\xc3\xbcha tango-no-sekku on 5. kuu 5. p\xc3\xa4eval (5. mail). Sel puhul lehvivad nende majade kohal, kus peres on poisslapsi, hiigelsuured karpkalakujulised riidest tuulelipud. Igal poisi jaoks on oma lipp. Karpkala s\xc3\xbcmboliseerib j\xc3\xb5udu ja edasip\xc3\xbc\xc3\xbcdlikkust, mida mehel elus vaja l\xc3\xa4heb. T\xc3\xa4nap\xc3\xa4eva ametlikus kalendris on 5. mai riigip\xc3\xbcha ja seda nimetatakse lastep\xc3\xa4evaks.\n_START_SECTION_\nTanabata\n_START_PARAGRAPH_\nT\xc3\xa4hefestival (tanabata) toimub iga aasta 7. juulil. Legendi j\xc3\xa4rgi saavad sel \xc3\xb6\xc3\xb6l kokku kaks armunud t\xc3\xa4hte, keda lahutab Linnutee. Tanabata ajal kirjutavad inimesed paberit\xc3\xbckikestele oma salasoove, voldivad need kokku ja seovad bambuseokste k\xc3\xbclge. Hilis\xc3\xb5htul v\xc3\xb5ib nautida tulev\xc3\xa4rki (hanabi).\n_START_SECTION_\nShichi-go-san\n_START_PARAGRAPH_\n15. novembril on 3- ja 7- aastaseks saanud t\xc3\xbcdrukute ja 5-aastaseks saanud poiste p\xc3\xbcha shichi-go-san (seitse-viis-kolm). Sel p\xc3\xa4eval riietatakse nad kirevatesse kimonotesse ja vanemad viivad nad shinto p\xc3\xbchamusse, kus jumalatelt palutakse lastele head tervist ja \xc3\xb5nnelikku elu. Igal lapsel on k\xc3\xa4es paberkott, millele on joonistatud m\xc3\xa4nni, kilpkonna v\xc3\xb5i kure pilt. Need s\xc3\xbcmboliseerivad head tervist ja pikka iga. P\xc3\xbchamute juures on avatud kioskid, kust ostetakse lastele maiustusi ja pannakse paberkottidesse. Koju j\xc3\xb5udnud, jagavad p\xc3\xa4evakangelased maiustusi \xc3\xb5dede-vendade ja naabrilastega ja saavad ise vastu kingitusi. \xc3\x95htul korraldatakse perekondlik pidu.'